Boere is oorstelp oor die uitermate goeie reën wat die afgelope tyd oor wydverspreide dele van die land uitgesak en groot verligting gebring het. Tog is daar boere in sekere gebiede wat steeds onder droogte gebuk gaan en ander wat weer moet opdok vir erge reënskade. Van die boere het ook duisende rande se skade gely weens grootskaalse oorstromings.
“Dit is wel so dat van die riviere oorstroom en skade veroorsaak het, maar op die langtermyn is die waarde van watertafels wat stabiliseer, rivierstelsels wat skoon spoel en die positiewe eindresultaat van vol damme nie net vir landbou nie, maar ook vir Suid-Afrika in geheel ’n baie groot seën,” sê Geldenhuys.
Dit was veral nodig vir die veld in die Wes-Vrystaat wat in Oktober deur veldbrande verwoes is. Ongeveer 339 plase oor ŉ area van ongeveer 100 000 ha is deur die veldbrande geraak.
Die brand is aanvanklik veroorsaak deur ’n veldbrand wat te midde van ’n betoging op die R708 tussen Hertzogville en Christiana uitgebreek en in die rigting van Bultfontein, Hoopstad en Dealesville versprei het. Talle vee en wild is dood en die veld het tot op die grond afgebrand.
“Daar is gebiede wat nog net 30 mm vir die hele reënseisoen ontvang het. Dit maak geen verskil aan die droogte nie,” sê Janine Byleveld, bedryfsbeampte van Agri Noord-Kaap.